2015-ben szerepelt az U20-as világbajnokságon, ahol egy gólt is szerzett. A felnőtt válogatottban először 20 évesen, 2016. február 10-én lépett pályára egy Szenegál elleni barátságos mérkőzésen, majd a 2018-as világbajnokság selejtezőjén is szerepelt. Részt vett a 2016-os Copa Américán és a Rio de Janeiró-i olimpián is. A 2018-as világbajnokságon ő szerezte Mexikó első gólját, ami egyben győzelmet is jelentett a világbajnoki címvédő Németország ellen. Ez és a hozzá párosuló jó játéka a mexikói közönség kedvencévé tette: a szurkolók a világbajnokság hivatalos dalát átköltötték "El Chucky Lozano" címmel, és Oroszország-szerte mindenhol, ahol mexikói szurkolók bukkantak fel, ezt a dalt lehetett tőlük hallani. A világbajnokságon figyelt fel rá a "FourFourTwo" magazin is, amely a torna legnagyobb felfedezettjének nevezte Lozanót.